Administrația locală a scos la licitație contractul de întocmire a documentațiilor necesare modernizării pasajului pietonal de sub bd. Andrei Șaguna, înspre bd. Victoriei. Acesta va avea ecrane led cu ale căror imagini sibienii vor putea ”interacționa”. Este vorba de primul proiect care va fi implementat de Primărie din lista celor alese în urma bugetării participative.

Proiectul de amplasare a unor ecrane led în pasajul de sub bulevardul Andrei Șaguna este unul din cele zece alese de sibieni în cadrul exercițiului de bugetare participativă, derulat pentru prima dată de Primărie anul trecut. Acum, administrația locală a lansat procedura de atribuire a contractului de realizare a documentației de avizare a lucrărilor de intervenție, precum și a proiectului tehnic, necesare angajării unor constructori care să transforme pasajul. ”Modernizarea vizează înlocuirea panourilor de afișaj învechite din pasajul care subtraversează DN1, cu afișaje electronice de înaltă definiție, care să poată da o nouă viață acestui spațiu ce leagă zona centrală de Bulevardul Victoriei”, se arată în tema de proiectare pregătită de reprezentanții Primăriei Sibiu.

Simulare a pasajului pietonal, dotat cu ecrane de înaltă rezoluție. Simularea a fost realizată la depunerea proiectului în cadrul bugetării participative

Prin tema de proiectare, cei din administrația Sibiului arată că în cadrul lucrărilor de modernizare a pasajului vor trebui efectuate și reparațiile necesare pentru eliminarea surselor de infiltrații, dar și înlocuirea sistemului de iluminat, amplasarea unui sistem de supraveghere video, modernizarea accesului pentru persoanele cu mobilitate redusă și înlocuirea dotărilor urbane învechite (precum ghivecele exterioare destinate plantelor). Întreaga pardoseală a pasajului ar trebui, de asemenea, înlocuită.

Contractul scos la licitație de Primărie presupune și întocmirea detaliilor de execuție, a documentației pentru obținerea autorizației de construire, obținerea avizelor necesare și acordarea de asistență tehnică pe perioada derulării contractului. Bugetul alocat acestui contract este de 70.000 de lei, fără TVA, criteriul de atribuire fiind prețul cel mai scăzut. Termenul-limită de depunere a ofertelor din partea firmelor interesate a fost stabilit pentru ziua de 17 iunie 2019.

Lucrare cu timp

Lansarea procedurii de contractare a serviciilor de întocmire a documentației DALI și a proiectului tehnic este, însă, doar o fază îndepărtată de momentul dării în funcțiune a unui pasaj modernizat. Potrivit temei de proiectare, întocmirea expertizei tehnice și a DALI ar trebui realizate în decurs de o lună de la semnarea contractului. După care, indicatorii tehnico-economici rezultați în urma acestor studii vor trebui aprobați prin hotărâre adoptată de Consiliul local Sibiu. În următoarea lună de a adoptarea acestor indicatori, firma contractată va trebui să întocmească proiectul tehnic precum și proiectul pentru autorizarea executării lucrărilor, cu toate avizele și documentele necesare.

După care, urmează scoasă la licitație execuția lucrărilor. Care, potrivit estimărilor din tema de proiectare, ar urma să dureze nu mai puțin de 12 luni (aceasta este perioada pentru care este solicitată asistența tehnică pe durata execuției lucrărilor).